**B. Osobitná časť**

**K § 1**

Finančný príspevok na poskytovanie sociálnej služby v zariadeniach podmienených odkázanosťou podľa § 71 ods. 6 a § 78a zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 331/2017 Z. z. (ďalej len „zákon“) predstavuje spolufinancovanie poskytovania sociálnej služby konkrétnym poskytovateľom sociálnej služby v konkrétnom zariadení sociálnych služieb a nie je viazané na konkrétneho prijímateľa sociálnej služby v tomto zariadení s konkrétnym priznaným stupňom jeho odkázanosti na pomoc inej fyzickej osoby.

Účelom poskytnutia finančného príspevku na poskytovanie sociálnej služby v zariadeniach podmienených odkázanosťou je spolufinancovanie ekonomicky oprávnených nákladov na mzdy a platy zamestnancov poskytovateľa sociálnej služby najviac vo výške, ktorá zodpovedá výške platu podľa zákona č. 553/ 2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov a poistné na verejné zdravotné poistenie, poistné na sociálne poistenie a povinné príspevky na starobné dôchodkové sporenie platené zamestnávateľom z tohto príjmu. Poskytnutý finančný príspevok je účelovo viazaný na spolufinancovanie ekonomicky oprávnených nákladov na mzdy a odvody zamestnancov poskytovateľa sociálnej služby. Takto ustanovený mechanizmus posilňuje viaczdrojové financovanie sociálnych služieb a prispieva k ich dlhodobej udržateľnosti a dostupnosti, prispieva taktiež k podpore zamestnanosti a zamestnateľnosti a riešeniu úrovne odmeňovania zamestnancov v sociálnych službách.

Podľa § 78a ods. 10 zákona výšku finančného príspevku na poskytovanie sociálnej služby v zariadeniach podmienených odkázanosťou podľa formy sociálnej služby a podľa stupňa odkázanosti fyzickej osoby na pomoc inej fyzickej osoby ustanoví na príslušný kalendárny rok vláda Slovenskej republiky nariadením vlády Slovenskej republiky.

Podľa § 78a ods. 11 zákona výška finančného príspevku na poskytovanie sociálnej služby v zariadeniach podmienených odkázanosťou podľa § 78a ods. 10 zákona sa ustanovuje vždy na obdobie od 1. januára do 31. decembra. Nariadenie vlády Slovenskej republiky sa uverejní v Zbierke zákonov Slovenskej republiky najneskôr do 30. júna kalendárneho roka predchádzajúceho príslušnému kalendárnemu roku.

Navrhovaná výška finančného príspevku na poskytovanie sociálnej služby v zariadeniach podmienených odkázanosťou na rok 2020 je priamo naviazaná na vývoj minimálnej mzdy a jej výšku na rok 2019 (520 eur/mesiac). Vzhľadom na nárast sumy mesačnej minimálnej mzdy na rok 2019, navrhovaná výška finančného príspevku vychádza z 0,2 násobku sumy minimálnej mzdy na rok 2019 (520 eur/mesiac) pri II. stupni odkázanosti, 0,45 násobku sumy minimálnej mzdy na rok 2019 pri III. stupni odkázanosti, 0,6 násobku sumy minimálnej mzdy na rok 2019 pri IV. stupni odkázanosti, 0,85 násobku sumy minimálnej mzdy na rok 2019 pri V. stupni odkázanosti a 1,05 násobku sumy minimálnej mzdy na rok 2019 pri VI. stupni odkázanosti. Pri určovaní výšky finančného príspevku predkladaný návrh prihliada na vyváženú úroveň spolufinancovania jednotlivých foriem sociálnej služby (pobytovej formy sociálnej služby a ambulantnej formy sociálnej služby).

Takto diferencovane určené násobky zo sumy minimálnej mzdy pre jednotlivé stupne odkázanosti fyzickej osoby na pomoc inej fyzickej osoby ( tieto násobky sa od II. stupňa až po VI. stupeň zvyšujú), vychádzajú z diferencovaného priemerného časového rozsahu odkázanosti pri sebaobslužných úkonoch , resp. potreby dohľadu pri týchto sebaobslužných úkonoch pri jednotlivých stupňov odkázanosti fyzickej osoby na pomoc inej fyzickej osoby (tento priemerný časový rozsah odkázanosti sa od II. stupňa až po VI. stupeň zvyšuje- príloha č. 3 k zákonu o sociálnych službách).Výška finančného príspevku pri poskytovaní ambulantnej sociálnej služby v závislosti od stupňa odkázanosti v predkladanom návrhu predstavuje 2/3- t.j. cca 66,67% z výšky finančného príspevku pri poskytovaní pobytovej služby/mesiac/miesto.

Výška finančného príspevku na poskytovanie sociálnej služby v zariadeniach podmienených odkázanosťou, nepredstavuje pokrytie reálnej nákladovosti poskytovania osobnej starostlivosti, ale ide len o jeden zo zdrojov spolufinancovania sociálnej služby v zariadeniach podmienených odkázanosťou tak, ako to ustanovuje § 71 zákona o sociálnych službách.

**K § 2**

Zrušuje sa nariadenie vlády Slovenskej republiky č. 185/2018 Z. z., ktorým sa stanovovalo výšku finančného príspevku na poskytovanie sociálnej služby v zariadeniach pre fyzické osoby, ktoré sú odkázané na pomoc inej fyzickej osoby, a pre fyzické osoby, ktoré dovŕšili dôchodkový vek, na rok 2019.

**K § 3**

Účinnosť nariadenia vlády Slovenskej republiky sa navrhuje od 1. januára 2020.